Nou cicle de formacions en salut i consum adreçades a tota la població
Inici » Actualitat » Notícies » Nou cicle de formacions en salut i consum adreçades a tota la població
Sota el nom d'Aula de Salut i Consum es faran diverses sessions durant els darrers mesos de l'any i al llarg de 2018
dilluns, 13 novembre, 2017 - 10:15
Els serveis municipals de Salut Pública i Consum ha posat en marxa l'Aula de Salut i Consum, un cicle de formacions adreçades a tota la població. Durant aquest mes de novembre es tractaran temes com l'activitat física i l'alimentació, cuinar en família, o les emocions. Les xerrades comptaran amb ponents de prestigi com Enric Sebastiani (expert en educació física) o Dolors Reig (psicòloga social, especialitzada en tecnologies de l’aprenentatge i el coneixement).
Aquest cicle de formacions compta amb la complicitat del projecte PratFamílies, que impulsa el departament municipal d'Educació.
Els serveis municipals de Salut Pública i Consum són pioners en la tasca formativa i sensibilitzadora que al llarg dels anys ha assolit un gairebé 100% d’implantació als centres educatius, arribant a totes les etapes educatives (escoles bressols, infantil, primària i secundària, dins de l’horari lectiu) en qüestions tan centrals com el benestar emocional, hàbits saludables (alimentació i cuina), sexualitat i afectivitat, cura del cos, primers auxilis, conductes addictives, tinència responsable d’animals i consum.
D’un temps ençà, la formació s’ha ampliat a col·lectius no formals, entitats, professorat i també a famílies, a fi que tothom comparteixi coneixements en relació a la millora de la salut per tal que sigui universal i accessible (les desigualtats socials, culturals i econòmiques condicionen poder gaudir d’una bona salut), erigint-se, a més, les opcions saludables com les més atractives.
En aquest sentit, amb el suport del Consell municipal de Salut, s’estan construint les bases del I Pla local de Salut, que eixampla la mirada posant de manifest com les desigualtats tenen una incidència central, juntament a altres qüestions com la genètica, i que millorar la salut de la població requereix treballar des de totes les polítiques i projectes municipals (urbanisme, mobilitat, cohesió social, etc.).
Aula de Salut i Consum (on line)
Dins del cicle Aula de Salut i Consum